Смъртта на Джордж Флойд: Тръмп се закани да сложи край на безредиците с армията

Президентът на САЩ Доналд Тръмп се закани да сложи край на ескалиращите граждански протести с Националната гвардия, след като демонстрациите по повод смъртта на чернокожия американец Джордж Флойд доведоха до вълна от безредици и хаос в страната. Държавният глава заяви, че в градове и щати, които не могат да овладея ситуацията и да “защитят американските граждани”, ще бъде изпратена армията, която “бързо ще реши проблема за тях”, предаде “BBC”.

Протестите по повод смъртта на Джордж Флойд продължават да ескалират вече седмица. Междувременно четирима полицаи са били простреляни и ранени в Мисури, а двама човека са загубили живота си по време на безредиците в Чикаго.  Обстоятелствата около двата инцидента остават неясни.

От понеделник вечерта в десетки големи американски града бе наложен вечерен час. Ню Йорк остава под карантина до 09:00 GMT във вторник, докато в столицата Вашингтон вечерният час бе удължен за още две вечери. В Ню Йорк емблематичният универсален магазин “Macy’s” и магазин на “Nike” бяха разбити и плячкосани, а витрините на редица други бизнеси и магазини потрошени. Множество мародери са арестувани. Вечерният час в град започва от 20:00.

Демонстрациите започнаха, след като в социалните мрежи бе публикувано видео от ареста на 46-годишния Джордж Флойд от 25 май в Минеаполис, на което се вижда как полицейският служител е затиснал врата на задържания с коляно, при което той сумти, че не може да диша. Полицаят – Дерек Чавин, е обвинен в убийство трета степен и ще се изправи пред съда следващата седмица. Трима негови колеги са били уволнени.

Инцидентът с Флойд разпали дълбоко таен гняв срещу расизма и полицейското насилие над чернокожи американци в страната. Той бе предшестван от смъртта на Майкъл Браун във Фъргюсън и на Ерик Гарнър в Ню Йорк, които доведоха да сформирането на антирасисткото гражданско движение “Black Lives Matter”.

Какво обяви президентът Доналд Тръмп?

Президентът направи кратко обръщение от градината на Белия дом на фона на шума от протестиращите пред сградата на президентството. Тръмп обяви, че “всички американци с право са отвратени и желаят справедливост за бруталната смърт на Джордж Флойд”, но подчерта, че паметта му не следва да бъде “потъпквана от гневни тълпи”. Той описа сцените от неделя на насилие, вандализъм и мародерство в столицата като “пълен позор”, след което се закани да укрепи сигурността в града.

“Разпоредил съм няколко хиляди тежко въоръжени войници, военен персонал и органи на реда да сложат край на бунтовете, плячкосването, вандализма и нападенията, както и на безсмислено разрушаване на частна и публична собственост”.

След това президентът Тръмп коментира по отношение на националните протести, които смята, че са продукт на “професионални анархисти” и антифашистката групировка “Antifa”. В неделя той обяви, че възнамерява да обяви организацията за терористична. Той призова още градовете и щатите в страната да свикат Националната гвардия – военният резерв за извънредни ситуации, “за да се доминират улиците”. Към момента около 16 000 военни са разпределени за овладяването на ситуацията.

“В случай че някои град или щат откаже да вземе нужните мерки… аз лично ще разпоредя настъплението на гвардията и ще реша проблема вместо тях”.

“Искам организаторите на хаоса и терора да са напълно на ясно, че се изправят пред сериозни и много тежки наказателни обвинения”, добави Тръмп.

Обръщението на Доналд Тръмп бе посрещнато с остра критика от старши демократи. Джо Байдън – очакваният бъдещ опонент на президента, коментира, че Тръмп “обръща американската армия срещу американския народ”.

Как се развиха събитията около протестите?

Демонстрации избухнаха в над 75 града след убийството на Джордж Флойд. Улиците на градовете, които доскоро бяха пусти заради коронавируса, се изпълниха с протестанти, маршеруващи рамо до рамо. Протестите продължиха и в понеделник, което принуди над 40 града да удължат вечерния час.

Хиляди протестираха из улиците на Ню Йорк, малко след въвеждането на вечерния час. В Манхатан се стигна до насилие и мародерство, като десетки бяха задържани.  По-малки протести се състояха в Лос Анджелис и Окланд.

В останалата част на страната началникът на полицията в Луисвил, Кентъки бе уволнен след като силите на реда заедно с Националната гвардия откриха огън по тълпа в неделя вечерта, убивайки собственик на намиращ се в близост магазин.

Материалът Смъртта на Джордж Флойд: Тръмп се закани да сложи край на безредиците с армията е публикуван за пръв път на Искра.бг.